b'\n_START_ARTICLE_\nOda Helen Sletnes\n_START_SECTION_\nBakgrunn\n_START_PARAGRAPH_\nSletnes p\xc3\xa5begynte i 1972 studier ved Norges tekniske h\xc3\xb8gskole og avla i 1977 eksamen som arkitekt. Etter avlagt eksamen arbeidet hun fra 1977 til 1981 som arkitekt i byplanavdelingen i Stavanger.\n_START_SECTION_\nDiplomatisk karriere\n_START_PARAGRAPH_\nSletnes begynte \xc3\xa5 jobbe i utenrikstjenesten i 1981 og gikk Utenriksdepartementets aspirantkurs. Fra 1983 til 1986 var hun stasjonert ved ambassaden i Paris og ivaretok samtidig oppgaver knyttet til UNESCO. Etter noen \xc3\xa5r ved presse-, informasjons- og kulturavdelingen i Oslo fulgte ny postering i Ottawa (1988\xe2\x80\x931990). Tilbake igjen i Oslo var Sletnes fra 1991 til 1994 olympiadekoordinator i presse-, informasjons- og kulturavdelingen i Utenriksdepartementet. Hun fikk deretter oppgaver i forbindelse med Norges forhandlinger om medlemskap i EU, og var fra 1994 til 1997 leder for Europaavdelingen. Sletnes ble deretter minister og nestleder ved Norges delegasjon til EU i Brussel, en post hun hadde fra 1997 til 2001. Fra 2002 til 2003 var hun engasjert i E\xc3\x98S-sp\xc3\xb8rsm\xc3\xa5l, og deretter til 2005 leder for Europaavdelingen med ansvar for sp\xc3\xb8rsm\xc3\xa5l knyttet til Norges forhold til EU, E\xc3\x98S, EFTA Europar\xc3\xa5det, nordisk samarbeid og OSSE. Fra 9. januar 2006 var Sletnes Norges ambassad\xc3\xb8r til EU f\xc3\xb8r hun ledet EFTAs overv\xc3\xa5kingsorgan (ESA) som president fra 2011\xe2\x80\x932015. Sletnes var fra 1. oktober 2015 til januar 2019 Norges ambassad\xc3\xb8r til EU og ledet EU-delegasjonen i Brussel. Fra januar 2019 er hun Norges ambassad\xc3\xb8r til Frankrike.\n_START_SECTION_\nUtmerkelser\n_START_PARAGRAPH_\nSletnes ble i 2007 av kongen utnevnt til kommand\xc3\xb8r av Den Kongelige Norske Fortjenstorden \xc2\xabfor embetsfortjeneste\xc2\xbb. Sletnes ble i 1997 utnevnt til storridder av Den islandske falkeorden og i 2004 ble hun utnevnt til storoffiser av Republikken Italias fortjenstorden.'